Brandfaren er enorm i Nordjylland i disse dage. Senest gik det ud over et 500-600 kvadratmeter stort lyngområde nær Hostrupvej i Hobro søndag aften ved 20-tiden. Her opstod der brand i det tørre græs, som en forbipasserende opdagede og snarrådigt forsøgte at slukke på egen hånd. - Det var en hundelufter, som trampede alt det brændende græs ned så godt, han kunne. Det var godt gået, for det gjorde vores arbejde nemmere, roser indsatsleder ved Nordjyllands Beredskab, Allan Frisk. Trods hundelufterens ihærdige arbejde, spredte ilden sig dog hurtigere, end han kunne følge med. Brandfolkene måtte rykke ud og fik da også bugt med flammerne. Men inden da, havde de nået at antænde et område på 500-600 kvadratmeter græs og lyng. Ingen personer kom til skade under branden. Årsagen til branden er endnu ukendt, men indsatslederen, der også selv var til stede ved slukningsarbejdet, har et godt bud. - Der kan være 100 årsager til, det er sket, men en af de mest logiske er, at en har smidt et cigaretskod. Vi kan se, at der ikke har været anlagt bål nogle steder, så det har været på grund af en, der har smidt noget, siger Allan Frisk. Frost og sol er farligt Brandfaren er særlig stor netop nu på grund af den unikke kombination af vejr og vind, forklarer indsatsleder Allan Frisk. - Frostvejret om natten i sidste uge kombineret med megen solskin og blæst betyder, at vegetationen tørrer ud. Lige nu bruger træerne al deres krudt op at få blade, og derfor er der tørt nede omkring rødderne. Al fugten trækker op i stammen, så selv om det hele ser grønt ud loge nu, er der ufatteligt tørt, forklarer han. Også DMI's tørkeindeks indikerer, at brandfaren er høj netop nu. Dog vil der ifølge DMI komme en del regn tirsdag og onsdag, der kan afhjælpe risikoen for naturbrande. Brandfaren er størst ved lyngområder og større græsarealer. Derfor er der klare råd fra indsatslederen til dem, der færdes i naturen - læs mere herunder.

Referat:
Nordjylland er de seneste dage ramt af flere naturbrande, der skyldes den farlige kombination af frostvejr, solskind og blæst.